b"\n_START_ARTICLE_\nGene Nelson\n_START_SECTION_\nBiografie\n_START_PARAGRAPH_\nS-a n\xc4\x83scut cu numele de Leander Eugene Berg \xc3\xaen ora\xc8\x99ul Astoria din Oregon \xc8\x99i s-a mutat la Seattle c\xc3\xa2nd avea un an. A dorit \xc3\xaenc\xc4\x83 din copil\xc4\x83rie s\xc4\x83 devin\xc4\x83 dansator, urm\xc4\x83rind filmele lui Fred Astaire \xc8\x99i Ginger Rogers. Dup\xc4\x83 ce a servit \xc3\xaen armat\xc4\x83 \xc3\xaen cel de-al Doilea R\xc4\x83zboi Mondial, \xc3\xaen timpul c\xc4\x83ruia a jucat \xc3\xaen musicalul This is the Army, Nelson a ob\xc8\x9binut primul s\xc4\x83u rol pe Broadway \xc3\xaen spectacolul Lend an Ear, pentru care a primit Premiul World Theatre. A ap\xc4\x83rut pe scen\xc4\x83, de asemenea, \xc3\xaen Follies, pentru care a ob\xc8\x9binut o nominalizare la premiul Tony, \xc8\x99i \xc3\xaen Good News. Partenera de dans profesionist a lui Nelson \xc3\xaen anii 1950 a fost actri\xc8\x9ba JoAnn Dean Killingsworth._NEWLINE_Gene Nelson a jucat \xc3\xaempreun\xc4\x83 cu Doris Day \xc3\xaen spectacolul Lullaby of Broadway \xc3\xaen 1951. A interpretat apoi rolul Will Parker \xc3\xaen filmul Oklahoma!._NEWLINE_\xc3\x8en 1959 a ap\xc4\x83rut \xc3\xaempreun\xc4\x83 cu Keith Larsen \xc8\x99i Buddy Ebsen \xc3\xaen serialul Northwest Passage \xc3\xaen rolul unui t\xc3\xa2n\xc4\x83r care \xc3\xaencerca s\xc4\x83-\xc8\x99i dovedeasc\xc4\x83 nevinov\xc4\x83\xc8\x9bia \xc3\xaentr-un caz de crim\xc4\x83. Nelson a ap\xc4\x83rut \xc3\xaen episodul din 17 martie 1960 al serialului You Bet Your Life, prezentat de Groucho Marx. El \xc8\x99i fiica lui Groucho, Melinda, au interpretat \xc3\xaempreun\xc4\x83 un num\xc4\x83r de dans._NEWLINE_Nelson a regizat 8 episoade ale serialului The Rifleman \xc3\xaen sezonul 1961-1962, un episod din Star Trek: Seria original\xc4\x83, c\xc3\xa2teva episoade din primul sezon al serialului I Dream of Jeannie, c\xc3\xa2teva episoade din serialele Gunsmoke, The Silent Force \xc8\x99i The San Pedro Beach Bums. A regizat, de asemenea, dou\xc4\x83 filme cu Elvis Presley: Kissin' Cousins (1964), al c\xc4\x83rui scenariu l-a scris, \xc8\x99i Harum Scarum (1965). Pentru scenariul filmului Kissin' Cousins a fost nominalizat la premiul WGA pentru cel mai bun musical. El a predat mai t\xc3\xa2rziu la Departamentul de Art\xc4\x83 Teatral\xc4\x83 al San Francisco State University la sf\xc3\xa2r\xc8\x99itul anilor 1980._NEWLINE_A interpretat \xc3\xaen 1971 rolul Buddy \xc3\xaen musicalul Follies de pe Broadway, pentru care a ob\xc8\x9binut o nominalizare la Premiul Tony din 1972 pentru cel mai bun actor \xc3\xaentr-un musical. Spectacolul a avut muzica compus\xc4\x83 de Stephen Sondheim \xc8\x99i a fost coregizat de Michael Bennett \xc8\x99i Harold Prince._NEWLINE_Pentru contribu\xc8\x9bia sa la industria cinematografic\xc4\x83, Nelson a fost inclus \xc3\xaen 1990 \xc3\xaen Hollywood Walk of Fame. Steaua lui Nelson se afl\xc4\x83 pe 7005 Hollywood Boulevard._NEWLINE_Nelson a murit de cancer, la v\xc3\xa2rsta de 76 de ani, \xc3\xaen Los Angeles. I-au supravie\xc8\x9buit cei trei copii ai s\xc4\x83i, Douglas, Victoria \xc8\x99i Chris."